#### ROMÂNIA

**JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 7 august 2018, în şedinţa de îndată**

**a Consiliului Local al municipiului Paşcani, care are loc în sala de şedinţe a Primăriei municipiului Paşcani, judeţul Iaşi**

Ora 9,39

Doamna Jitaru Irina, secretarul municipiului Pascani deschide lucrările ședinței de îndată din 7 august 2018, arătând că este legal constituită, din 19 consilieri în funcție sunt prezenți 15. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, directorul Spitalului Municipal de Urgență Pașcani, mass-media.

**Doamna Jitaru Irina**, secretarul municipiului Pascani dă cuvântul președintelui de ședință, domnul Ungureanu Vasilică-Cosmin.

**Domnul Ungureanu Vasilică-Cosmin,** președinte de ședință, dă citire parțial Dispoziției nr. 1305/06.08.2018:

#### „ ROMÂNIA

**JUDEŢUL IAŞI**

**MUNICIPIUL PAŞCANI**

**P R I M A R**

**D I S P O Z I Ţ I A Nr. 1305**

***din data de: 06.08.2018***

Primarul municipiului Paşcani, judeţul Iaşi;

Avand în vedere dispoziţiile art. 39, alin. (4) din Legea nr. 215/2001, privind administraţia publica locala, republicata, cu modificarile si completarile ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001, privind administraţia publica locala, republicata, cu modificarile si completarile ulterioare,

**D I S P U N E:**

**„Articol unic :**  Se convoacă Consiliul Local al municipiului Paşcani, în şedinţa de îndată din data de 07.08.2018, ora 09,30, **­­­­­­­­­­­­­­** în sala de şedinţe a Consiliului Local al municipiului Pascani, cu urmatoarea ordine de zi:”

Ordinea de zi cuprinde 2 puncte.

Supune la vot ordinea de zi. Cine este pentru? Abțineri? Împotrivă?

Pentru: 15

Abțineri: 0

Împotrivă: 0

Se trece la punctul nr. 1 de pe ordinea de zi:

**1. PROIECT DE HOTARARE privind aprobarea proiectului şi a cheltuielilor legate de proiectul "Îmbunătăţirea accesului populaţiei din judeţul Iaşi la servicii medicale de urgenţă", Axa prioritară: 8 Dezvoltarea infrastructurii sanitare şi sociale Prioritatea de investiţii 8.1 –** Investiţii în infrastructurile sanitare şi sociale care contribuie la dezvoltarea la nivel naţional, regional şi local, reducând inegalităţile în ceea ce priveşte starea de sănătate şi promovând incluziunea socială prin îmbunătăţirea accesului la serviciile sociale, culturale şi de recreere, precum şi trecerea de la serviciile instituţionale la serviciile prestate de comunităţi, **Obiectiv specific 8.2**- Îmbunătăţirea calităţi şi a eficienţei îngrijirii spitaliceşti de urgenţă”,**OPERAŢIUNEA 8.2.B –** ***Unităţi de Primiri Urgenţe,* Apel de proiecte nr. POR/2018/8/8.1/1/8.2.B/7 regiuni – Nefinalizate -** COD APEL 422/8

*Inițiatorul proiectului de hotărâre - Primarul municipiului Pașcani*

**Domnul Ungureanu Vasilică-Cosmin,** președinte de ședință, întreabă dacă sunt discuții. Dă cuvântul d-lui director al Spitalului Municipal de Urgență Pașcani.

**Domnul Pânzaru Costică**, director al Spitalului Municipal de Urgență Pașcani, mulțumește consilierilor locali că au venit la această ședință de îndată. Mulțumește că au anticipat această misiune a spitalului și viziunea autorității locale. Acum câțiva ani când s-a început derularea acestui proiect, probabil că mulți dintre ei erau reticenți pentru că au angajat cheltuieli bugetare pentru dezvoltarea acestui spital. Acest proiect trebuie să treacă pentru a nu pierde 30 de miliarde vechi și contribuția primăriei, din care s-a plătit o parte. Multumește că au acceptat misiunea și viziunea spitalului. Din cele 19 spitale ale județului Iași, doar 5 au primit avizul de a derula această redistribuire a fondurilor de la Uniunea Europeană. Această sumă imensă atât pentru comunitate, cât și pentru spital, sunt bani care vor reveni Spitalului Municipal de Urgență Pașcani. Din acești bani, jumătate au fost alocați prin hotărâri de consiliu local, iar celilalți bani au fost din partea spitalului. Menționează că spitalul nu a derulat numai acest proiect, ci a achiziționat aparatură medicală de 2 milioane de euro. Precizează că doar în această speță au fost recunoscute achizițiile de către Ministerul Sănătății și Comisia europeană. Acești bani vor veni înapoi în spital. E vorba despre aparatura medicală din unitatea de primiri urgențe și cea din ambulatoriul de specialitate. A fost ieri la Consiliul Județean Iași și a semnat ca responsabil pentru acest proiect, confirmând ceea ce s-a făcut prin acest proiect. Urmează această hotărâre de consiliu local prin care să fie de acord consilierii ca această sumă să fie returnată spitalului. Pune o întrebare: ce se va face mai departe? Acest proiect datează din 2014, dar ministrul de resort a demarat acum acest proiect, care e foarte important pentru România. Sunt foarte multe spitale care au demarat procedura, dar foarte puține care au câștigat. În județul Iași au câștigat doar 5 spitale din sistemul public. În spatele acestui program sunt mii de pagini xeroxate, transmise și ulterior și verificate de către cei de la comunitatea europeană. Are certitudinea că la sfârșitul acestui exercițiu bugetar, spitalul va avea în conturi aproximativ 1 milion de euro. Face o propunere pentru ședința de consiliu local din septembrie sau octombrie. Spitalul are 2 proiecte: extinderea ambulatoriului de specialitate, care speră să meargă pe proiecte europene – 1,2 miliarde euro, și extinderea și dezvoltarea CPU care e de 4,1 milioane euro. Pentru cel din urmă, deși s-au făcut demersuri, nu s-a găsit sursă de finanțare. Propune ca dl. primar și Consiliul Local să intre în istoria comunității ca fiind cei care au avut curajul să se împrumute să realizeze acest proiect. Spitalul vine cu 1 milion de euro în 2019. Să se gândească că autoritatea locală trebuie să dea spitalului în 2019 cam jumătate de milio de euro. Propune o scădere a fondurilor pentru culte în 2019 și a fondurilor pentru asistență socială. Provoacă pe dl. primar și pe consilierii locali să facă împrumutul pentru CPU, pentru că nu există altă sursă de finanțare. Există un astfel de proiect cu finanțare europeană pentru 39 de spitale județene. Paradoxul este că spitalul din Pașcani are SF-ul făcut, iar multe din spitalele județene nu au acest studiu de fezabilitate. Cert e că nu pot intra în această axă. Șansa pentru comunitate e să se meargă mai departe cu împrumutul, având gura de oxigen reprezentată de acest 1 milion de euro. Autoritatea locală trebuie să gândească pentru anul viitor prognoza de achiziție publică, având rugămintea ca să se facă acest împrumut de 3 milioane de euro, pentru ca împreună cu 1 milion de euro de la spital să se facă CPU. E cea mai mare investiție pentru sănătate. Menționează că în comunitate sunt 25 de biserici, dar numai un singur spital cu compartiment de primiri urgențe, în care nu mai încap urgențele. Solicită gândire pentru viitor. Misiunea lui e să propună, ceea ce a și făcut, iar cea a autorității locale e să gândească pentru viitor. Poate fi invitat la ședința din septembrie să arate proiectul spitalului, proiect ce a fost schimbat până acum de 2 ori. A sperat că găsește o sursă de finanțare. Îi îndeamnă să fie curajoși, iar comunitatea le va mulțumi.

E posibil să mai fie chemați pentru ambulatoriul de specialitate. Majoritatea spitalelor achiziționează doar aparatură pentru ambulatoriul de specialitate. E al doilea spital din țară care are proiect pe infrastructură pentru extinderea ambulatoriului.

Solicită întrebări, dacă sunt.

**Domnul Pantazi Dumitru**, primarul municipiului Pașcani, face câteva precizări. Speră ca documentația să fie onorată cu virarea banilor. Având în vedere resursele bugetare, sunt mai multe soluții de finanțare. Autoritatea locală nu poate împrumuta 3 milioane de euro, pentru că nu are venituri proprii așa de mare ca să permită acest lucru. Se poate împrumuta maxim 2 milioane de euro. Sunt resurse bugetare care se derulează prin PNDL. E posibil să poată fi finanțat de acolo. Concluzionează că sunt și alte surse de finanțare.

**Domnul Pânzaru Costică**, director al Spitalului Municipal de Urgență Pașcani, precizează că dacă vor merge pe această variantă, vor pierde.

**Domnul Pantazi Dumitru**, primarul municipiului Pașcani, precizează că nu e obligatoriu să meargă în totalitate pe această variantă. Sunt sursele proprii, e împrumutul și altă sursă de finanțare.

**Domnul Pânzaru Costică**, director al Spitalului Municipal de Urgență Pașcani, menționează că e păcat să nu se realizeze proiectul. Documentația trebuie actualizată și costă foarte mult, inclusiv avizul de mediu. Sunt deja la a treia modificare a proiectului. În fiecare an se pierd bani pe SF-uri. Poate derula procedura cu finalizare în 18 luni, inclusiv cu RMN. Cu cât se întârzie, cresc cheltuielile de eligibilitate ale proiectului. Are personal medical super performant, 5 medici și va veni și a 6-lea, și e păcat ca această comunitate să piardă acest proiect. Dorința e mare, dar putința legislativă e limitată.

**Domnul Ungureanu Vasilică-Cosmin,** președinte de ședință, întreabă dacă mai sunt discuții.

**Domnul Avrămiuc Vasile**, consilier local, precizează că pe o caniculă strașnică încep lucrurile să se dezghețe. Dacă nu sunt chingile cătușelor, oamenii încep să se simtă mai în libertate și vin cu inițiative certe. Are în față un om și se miră că acesta nu-și înjură ministrul, așa cum fac cei de pe litoral, care din motive puerile își înjură șefii. Probabil încep să intre în normalitate, așa cum cerea cineva. Mulțumește d-lui doctor că se ocupă de această comunitate și dacă acest proiect se va realiza, mulți pășcăneni nu vor trebui să se mai ducă la Iași.

**Domnul Pânzaru Costică**, director al Spitalului Municipal de Urgență Pașcani, menționează că e important ca acest proiect să fie pus în aplicare. Fostul primar a făcut această clădire, altul a pus pavele. Îl îndeamnă pe dl. primar să facă centrul de primiri urgențe.

**Domnul Ungureanu Vasilică-Cosmin,** președinte de ședință, întreabă dacă mai sunt și alte discuții. Dacă nu, supune la vot proiectul. Cine este pentru? Abțineri? Împotrivă?

Pentru: 15

Abțineri: 0

Împotrivă: 0

Proiectul a trecut. Se trece la punctul nr. 2 de pe ordinea de zi:

**2. PROIECT DE HOTĂRÂRE privind aprobarea proiectului şi a cheltuielilor legate de proiectul "Asigurarea accesului la servicii de sănătate în regim ambulatoriu pentru populaţia judeţului Iaşi", Axa prioritară: 8 Dezvoltarea infrastructurii sanitare şi sociale, Prioritatea de investiţii 8.1 –** Investiţii în infrastructurile sanitare şi sociale care contribuie la dezvoltarea la nivel naţional, regional şi local, reducând inegalităţile în ceea ce priveşte starea de sănătate şi promovând incluziunea socială prin îmbunătăţirea accesului la serviciile sociale, culturale şi de recreere, precum şi trecerea de la serviciile instituţionale la serviciile prestate de comunităţi, **Obiectiv Specific 8.1.** Creşterea accesibilităţii serviciilor de sănătate, comunitare şi a celor de nivel secundar, în special pentru zonele sărace şi izolate”, **OPERAŢIUNEA 8.1.A – AMBULATORII** – **Apel de proiecte nr. POR/2018/8/8.1/1/8.1.A/7 regiuni – Nefinalizate,** COD APEL 420/8

*Inițiatorul proiectului de hotărâre - Primarul municipiului Pașcani*

Întreabă dacă sunt discuții. Dacă nu sunt, supune la vot proiectul. Cine este pentru? Abțineri? Împotrivă?

Pentru: 15

Abțineri: 0

Împotrivă: 0

Proiectul a trecut. Declară ședința închisă.

Ședința se încheie la ora 9,58.

**PREȘEDINTE DE ȘEDINȚĂ SECRETARUL MUNICIPIULUI**

**Consilier UNGUREANU VASILICĂ COSMIN cons. jr. JITARU IRINA**